
ROZSUDOK V MENE SLOVENSKEJ REPUBLIKY Najvyšší správny súd Slovenskej republiky v senáte zloženom z predsedu senátu JUDr. Michala Matulníka, PhD. (sudca spravodajca) a členov senátu JUDr. Violy Takáčovej, PhD., LL.M. a JUDr. Martina Tisa, v právnej veci žalobcu: N.. T. H., narodený X. H. XXXX, bytom B. XXX, právne zastúpený: JUDr. Petronela Toporcer Zavacká, LL.M., advokátka so sídlom Nám. Ľ. Štúra 2, Bratislava, proti žalovanému: Sociálna poisťovňa, ústredie, so sídlom Ul. 29. augusta č. 8 a 10, 813 63 Bratislava, o preskúmanie zákonnosti rozhodnutia žalovaného č. 33213-2/2022-BA zo dňa 29. júla 2022, v konaní o kasačnej sťažnosti žalobcu proti rozsudku Správneho súdu v Košiciach, č. k. KE-4Sa/16/2022-63, zo dňa 28. augusta 2024, takto rozhodol: I. Kasačná sťažnosť sa zamieta. II. Účastníkom nárok na náhradu trov kasačného konania nepriznáva. odôvodnenie: I. Rozhodnutie správneho súdu a priebeh administratívneho konania 1. Správny súd v Košiciach (ďalej len „správny súd“) kasačnou sťažnosťou napadnutým rozsudkom zo dňa 28. augusta 2024, č. k. KE-4Sa/16/2022-63 (ďalej len „napadnutý rozsudok“) postupom podľa § 190 zákona č. 162/2015 Z. z. Správny súdny poriadok v znení neskorších predpisov (ďalej len „SSP“) zamietol ako nedôvodnú správnu žalobu žalobcu, ktorou sa tento domáhal preskúmania zákonnosti rozhodnutia žalovaného č. 33213-2/2022-BA zo dňa 29. júla 2022 (ďalej len „preskúmavané rozhodnutie“). 2. Preskúmavaným rozhodnutím žalovaný podľa § 218 ods. 2 zákona č. 461/2003 Z. z. o sociálnom poistení v znení neskorších predpisov (ďalej len „zákon č. 461/2003 Z. z.“) zmenil výrok rozhodnutia Sociálnej poisťovne, pobočka Bratislava (ďalej len „prvostupňový správny orgán“) č. 200-099561CA04/2022 zo dňa 2. mája 2022 (ďalej len „prvostupňové rozhodnutie“) tak, že za slová „§ 49“ doplnil slová „§ 51 ods. 2“. V ostatnom žalovaný odvolanie žalobcu proti prvostupňovému rozhodnutiu zamietol a prvostupňové rozhodnutie potvrdil. 3. Prvostupňovým rozhodnutím prvostupňový správny orgán priznal žalobcovi podľa § 30, § 49, § 53 a § 55 zákona č. 461/2003 Z. z. nárok na materské z dôvodu, že od 25. septembra 2021 sa stará o dieťa, ktorým je T. H., narodený XX. J. XXXX (ďalej len „syn žalobcu“), a to z nemocenského poistenia zamestnanca (žalobcu) zamestnávateľa Siemens Healthcare s.r.o., Lamačská cesta 3/A, Bratislava (ďalej len „zamestnávateľ“), vo výške 53,85210000 eur za deň od 25. septembra 2021 do zániku nároku na materské s výnimkou od 4. októbra 2021, kedy žalobcovi zanikol nárok na materské, nakoľko nespĺňa podmienku starostlivosti o dieťa. 4. Žalovaný preskúmavané rozhodnutie v podstatnom odôvodnil tým, že (i) poukázal na rozhodovaciu činnosť Najvyššieho súdu Slovenskej republiky (ďalej len „najvyšší súd“) a Najvyššieho správneho súdu Slovenskej republiky (ďalej len „najvyšší správny súd“); (ii) uviedol, že z došetrenia veci vyplýva, že fond pracovného času po prevzatí syna žalobcu do starostlivosti z hľadiska jednotlivých dní v týždni a
vykázaných odpracovaných hodín počas týchto dní v sporných mesiacoch (október až december 2021) bol natoľko rozsiahly, že znemožňoval považovať podmienku starostlivosti žalobcu o svojho syna od 4. októbra 2021 za splnenú; (iii) ďalej uviedol, že zo zamestnávateľom predloženej dochádzky vyplýva, že pracovná zaťaženosť žalobcu z hľadiska času objektívne vylučovala súčasné poskytovanie starostlivosti o syna priamo žalobcom; (iv) vychádzajúc z uvedeného dôvodil, že nie je možné považovať podmienku starostlivosti o dieťa od 4. októbra 2021 za splnenú; (v) ďalej poukázal na skutočnosť, že manželka žalobcu mala v rozhodnom čase prerušené povinné nemocenské poistenie zamestnanca z dôvodu čerpania rodičovskej dovolenky kvôli starostlivosti o dcéru (ďalej len „dcéra žalobcu“), ktorá sa narodila dňa XX. U. XXXX. 5. Žalobca napadol preskúmavané rozhodnutie správnou žalobou zo dňa 29. septembra 2022, ktorá bola Krajskému súdu v Košiciach doručená dňa 30. septembra 2022. O správnej žalobe žalobcu rozhodol správny súd tak, ako je uvedené v bode 1 vyššie. 6. Správny súd napadnutý rozsudok v podstatnom odôvodnil tým, že (i) zhrnul východiská rozhodnutia (relevantné skutočnosti opísané v bode 16 napadnutého rozsudku); (ii) uviedol/citoval aplikované právne normy [osobitne ustanovenie § 30 písm. b), § 49 ods. 1 písm. a), § 49 ods. 3 písm. d), § 51 ods. 2 zákona č. 461/2003 Z. z.], ktoré následne interpretoval; (iii) uviedol, že „ ... právna úprava materského nevylučuje poskytnutie tejto nemocenskej dávky otcovi dieťaťa vykonávajúcemu zárobkovú činnosť. Z ustanovenia § 30 písm. b/ zákona o SP vyplýva, že poistenec nesmie mať príjem, ktorý sa považuje za vymeriavací základ z toho pracovného vzťahu, z ktorého si uplatňuje nárok na materské, čo však nevylučuje možnosť mať taký príjem z iného pracovného vzťahu, t. j. z iného nemocenského poistenia. Okrem týchto všeobecných podmienok nároku na nemocenskú dávku (nemocenské poistenie a absencia príjmu), v danom prípade materského, musí žiadateľ - otec dieťaťa, spĺňať aj ďalšie osobitné podmienky nároku na materské: starostlivosť o dieťa, vek dieťaťa, najmenej 270 dní nemocenského poistenia, uplynutie 6 týždňov odo dňa pôrodu, nepoberanie materského resp. rodičovského príspevku na to isté dieťa matkou dieťaťa.“; (iv) následne zdôraznil, že „Podmienka zabezpečovania starostlivosti o dieťa nie je naplnená len jej formálnym deklarovaním, ale vytvorením reálnych podmienok poskytovania starostlivosti o dieťa. Z uvedeného dôvodu je potrebné v každom prípade osobitne posudzovať reálnu možnosť faktického poskytovania starostlivosti otcom dieťaťa. Pokiaľ zákon spája poskytovanie materského s čerpaním rodičovskej dovolenky otca, logicky ho spája s obmedzením pracovných aktivít tohto rodiča, korešpondujúcim so všeobecným účelom nemocenského poistenia ...“; (v) akcentoval prístup, podľa ktorého nemožno splnenie uvedených podmienok posudzovať izolovane; (vi) následne dôvodil, že „Podľa názoru správneho súdu je pojem starostlivosť o dieťa potrebné v tomto smere vykladať ako osobnú starostlivosť, ktorú je z dôvodu odkázanosti dieťaťa, celodenne povinný poskytovať rodič dieťaťa. Delegovaná starostlivosť o dieťa, za ktorú osoba (v danom prípade otec dieťaťa) poberá materské v sebe zahŕňa skutočnú fyzickú osobnú starostlivosť bez zastúpenia inou fyzickou osobou, a to i s poukazom na skutočnosť, že manželka žalobcu (N.. H.. Q. H.) má aktuálne prerušené povinné nemocenské poistenie zamestnanca kvôli čerpaniu rodičovskej dovolenky z dôvodu starostlivosti o dcéru (nar. XX.XX.XXXX). Vzhľadom na uvedené sa správny súd stotožnil s názorom žalovanej, že žalobcovi od 04.10.2021 zanikol nárok na materské, nakoľko nespĺňa podmienku starostlivosti o dieťa.“; (vii) námietku žalobcu, že mu malo byť priznané materské aspoň za tie dni, kedy odpracoval u zamestnávateľa menej hodín, prípadne nepracoval vôbec, vyhodnotil správny súd s odkazom na ustanovenia § 48 až § 51a a § 52 zákona č. 461/2003 Z. z. ako nedôvodnú; (viii) rovnako tak vyhodnotil námietku/tvrdenie žalobcu o diskriminácii, dôvodiac, že otcovia sa dostávajú do výnimočnej (inej) situácie v porovnaní s poistenkyňami (matkami) uplatňujúcimi si nárok na materské, ktorým dátum predpokladaného pôrodu určí lekár. Vychádzajúc z uvedeného dospel správny súd k záveru, že preskúmavaným rozhodnutím (ani prvostupňovým rozhodnutím) nedošlo k porušeniu zákona ani chránených záujmov žalobcu, a preto správnu žalobu žalobcu ako nedôvodnú zamietol. 7. O trovách konania správny súd rozhodol podľa § 167 a nasl. SSP tak, že účastníkom právo na náhradu trov konania nepriznal, pretože žalobca nemal v konaní úspech a žalovanému nevznikli také dôvodne vynaložené trovy konania, ktoré by bolo možné od žalobcu spravodlivo požadovať. II. Kasačná sťažnosť žalobcu a vyjadrenie k nej 8. Proti napadnutému rozsudku podal žalobca kasačnú sťažnosť zo dňa 26. novembra 2024, pričom dôvod kasačnej sťažnosti vymedzil a bližšie opísal (po tom, ako zhrnul základný skutkový a právny stav, základ jeho argumentácie a podstatu rozhodnutí vo veci - časť B kasačnej sťažnosti) v časti C kasačnej sťažnosti označenej ako „sťažnostné body“. Tieto ďalej špecifikoval odkazom na ustanovenie (i) § 440 ods. 1 písm. f) SSP (s označením „vady zmätočnosti“) a (ii) § 440 ods. 1 písm. g) SSP (tvrdiac, že správny súd rozhodol na základe nesprávneho právneho posúdenia veci).
9. Prvý, žalobcom uvádzaný, dôvod kasačnej sťažnosti [§ 440 ods. 1 písm. f) SSP] žalobca ďalej argumentačne rozčlenil na (i) námietku týkajúcu sa vytvárania domnienky o neposkytovaní adekvátnej osobnej starostlivosti synovi žalobcu; (ii) námietku diskriminácie pri posudzovaní plnenia podmienok na vznik nároku na materské a (iii) námietku absencie relevantného odôvodnenia napadnutého rozsudku. 10. V súvislosti s vyššie uvedenou námietkou ohľadom poskytovania adekvátnej osobnej starostlivosti synovi žalobcu [bod 9 sub (i) vyššie] žalobca v podstatnom dôvodil, že (i) správny súd v napadnutom rozsudku iba stroho skonštatoval, že žalobca síce vykonával prácu formou home-office, avšak takmer na dennej báze cez aktívny čas maloletého, čo podľa správneho súdu objektívne vylučovalo súčasné poskytovanie starostlivosti o maloletého; (ii) v tejto súvislosti uviedol, že správny súd opomenul vziať do úvahy žalobcom predložené dôkazné prostriedky, z ktorých jednoznačne vyplýva skutočnosť, že žalobca si upravil pracovné podmienky tak, aby mohol poskytovať svojmu synovi predvídanú starostlivosť; (iii) zdôraznil, že žalobca v čase rodičovskej dovolenky pomerne znížil počet svojich odpracovaných hodín, pričom jeho hrubý príjem sa taktiež pomerne znížil, čím mal žalobca preukázať splnenie podmienky na priznanie nároku na materské; (iv) za zarážajúce žalobca označil konštatovanie správneho súdu, z ktorého vyplýva, že dvaja rodičia na materskej/rodičovskej dovolenke sa nemôžu starať osobitne o dve rôzne deti; (v) namietal, že správny súd neskúmal reálnu starostlivosť žalobcu o syna a zdôraznil, že synovi skutočne poskytoval starostlivosť v takom rozsahu, v akom to predvídal zákon č. 461/2003 Z. z.; (vi) zdôraznil, že správne orgány, rovnako ako správny súd, bez jediného relevantného argumentu dospeli k záveru, že žalobca sa o svojho syna nestaral; (viii) v závere tejto časti kasačnej sťažnosti žalobca uviedol, že „ ... Správny súd nielenže riadne nepreskúmal Žalobcom uvedené námietky v Správnej žalobe a nedal na ne odpoveď, ale zároveň aproboval neudržateľný postup Žalovanej, kedy k záveru o skutkovom stave pristúpil bez opory vo vykonaných dôkazoch, úplne popierajúc zmysel a podstatu materského ...“. 11. V súvislosti s druhou uvedenou námietkou týkajúcou sa diskriminácie pri posudzovaní plnenia podmienok na vznik nároku na materské [bod 9 sub (ii) vyššie] žalobca v podstatnom dôvodil, že (i) správne orgány pri splnení podmienok na vznik materského postupovali inak ako v porovnaní s prípadom manželky žalobcu; (ii) uviedol, že v prípade manželky žalobcu, ktorá predtým poberala materské na maloletého, sa žalovaný pri posudzovaní splnenia podmienok na vznik nároku na materské vôbec nezaoberal skutočnosťou, že manželke žalobcu počas rodičovskej dovolenky vznikol nový pracovný pomer, aký príjem manželka žalobcu z nového úväzku dosahovala, prípadne, aký bol fond pracovného času manželky žalobcu z nového príjmu, nakoľko podľa názoru žalovaného nárok na výplatu materského v prípade žien zanikne len vtedy, ak má žena príjem z toho istého pracovnoprávneho vzťahu, z ktorého jej vznikol nárok na materské; (iii) akcentoval skutočnosť, že v prípade žalovaného je zaužívanou praxou, že pri rôznych žiadateľoch o materské postupuje rôzne z dôvodu kategorizácie pohlavia; (iv) namietal, že správny súd v bode 33 napadnutého rozsudku iba stroho uviedol, že v prípade žalobcu nejde o diskrimináciu z toho dôvodu, že otec dieťaťa je v porovnaní s matkou dieťaťa vo výhodnejšej pozícii, nakoľko si vie sám určiť dátum poistnej udalosti, a teda aj dátum vzniku nároku na materské; (v) na záver tejto časti kasačnej sťažnosti žalobca uviedol, že napriek tomu, že v správnej žalobe venoval žalobca dostatočný argumentačný priestor týkajúci sa diskriminačného postupu žalovaného, správny súd tejto problematike venoval len jeden bod v napadnutom rozsudku a aj ten je pre žalobcu nezrozumiteľný. 12. K námietke absencie relevantného odôvodnenia napadnutého rozsudku [bod 9 sub (iii) vyššie] žalobca uviedol, že správny súd nereagoval relevantným spôsobom na podstatnú výhradu žalobcu, ktorá sa týkala priznania nároku na materské aspoň za tie dni, kedy odpracoval u zamestnávateľa menej hodín. Ďalej uviedol, že správny súd relevantným spôsobom nereagoval na ďalšiu námietku žalobcu, spočívajúcu v diskriminačnom prístupe žalovaného. Rovnako tak sa správny súd podľa žalobcu nezaoberal ďalšou podstatnou výhradou žalobcu, týkajúcou sa nedostatočného odôvodnenia rozhodnutí žalovaného. Uviedol, že „Správny súd v Napádanom rozsudku vyslovene len aproboval postup Žalovanej, v zmysle ktorého požiadavky na odôvodnenie v zmysle § 209 ods. (4) ZoSP budú naplnené až v rámci konania o odvolaní, a teda Druhého rozhodnutia o odvolaní.“. V tejto súvislosti zdôraznil, že správny súd tým aproboval žalovaným zavedenú neudržateľnú prax, v zmysle ktorej sa odníma účastníkom správneho konania možnosť v odvolaní napadnúť dôvody rozhodnutia, pretože tieto v prvostupňovom rozhodnutí uvedené nebudú, nakoľko budú uvedené až v rozhodnutí o odvolaní. 13. Podstatu druhého, žalobcom uvádzaného, dôvodu kasačnej sťažnosti [§ 440 ods. 1 písm. g) SSP] žalobca vyjadril v bode 134 kasačnej sťažnosti tvrdiac, že § 49 ods. 1 písm. a) zákona č. 461/2003 Z. z. žiadnym spôsobom nehovorí o tom, aký má byť rozsah poskytovanej starostlivosti, ani to, v akých časových intervaloch sa má konkrétna starostlivosť poskytovať dieťaťu. Ďalej dôvodil, že zákonodarca žiadnym spôsobom nešpecifikoval spôsob skĺbenia starostlivosti o dieťa iným poistencom. Dospel teda k záveru, že zo strany správneho súdu došlo k extenzívnemu výkladu tohto ustanovenia,
čo malo za následok nesprávne právne posúdenie situácie žalobcu zo strany správneho súdu v takom rozsahu, že podľa správneho súdu nemohol žalobca poskytovať synovi popri svojej pracovnej činnosti starostlivosť predpokladanú uvedeným ustanovením zákona. Zdôraznil, že podľa jeho názoru bolo dostatočne preukázané, že synovi poskytoval aj popri výkone pracovnej činnosti starostlivosť predpokladanú zákonom č. 461/2003 Z. z., teda, že pomerne znížil počet svojich odpracovaných hodín, pričom jeho hrubý príjem sa taktiež pomerne znížil, čím mal žalobca jednoznačne splniť podmienku starostlivosti o dieťa. Namietal, že správny súd sa absolútne nezaujímal o skutočnosť, koľko hodín denne sa žalobca venoval starostlivosti o syna, naopak zaoberal sa tým, koľko hodín denne žalobca venoval svojej pracovnej činnosti. Žalobca interpretáciou ustanovenia § 52 ods. 1 zákona č. 461/2003 Z. z. dospel k záveru, že materské sa má poskytovať za dni, a teda sa malo aj v prípade žalobcu priznať za dni, kedy žalobca jednoznačne poskytoval maloletému starostlivosť. 14. Nesprávne právne posúdenie veci žalobca vzhliadol aj v posúdení diskriminačného postupu žalovaného zo strany správneho súdu. Dôvodil, že zákon č. 461/2003 Z. z. na vznik nároku na materské nerozlišuje, či žiadateľom o materské je otec dieťaťa alebo matka dieťaťa a ani nerozlišuje to, kto si môže určiť termín nástupu na materskú dovolenku. Zdôraznil, že s ním (ako s otcom) sa pri žiadosti o materské zaobchádzalo nepriaznivejšie v porovnaní s prípadmi, keď o materské požiada matka dieťaťa. 15. Žalobca v závere kasačnej sťažnosti navrhol, aby najvyšší správny súd napadnutý rozsudok správneho súdu zrušil a vec mu vrátil na ďalšie konanie. 16. Ku kasačnej sťažnosti sa podaním zo dňa 20. decembra 2024 vyjadril žalovaný, ktorý vo svojom vyjadrení v podstatnom uviedol, že (i) trvá na svojom vyjadrení k správnej žalobe zo dňa 3. novembra 2022 a stotožňuje sa s napadnutým rozsudkom správneho súdu; (ii) za základnú spornú otázku považuje otázku posúdenia splnenia podmienky starostlivosti o dieťa a taktiež diskriminačný postup správnych orgánov; (iii) následne interpretoval ustanovenie § 49 zákona č. 461/2003 Z. z. v spojení s ustanovením § 51 ods. 2 tohto zákona a odkázal sa na rozhodovaciu prax najvyššieho súdu a najvyššieho správneho súdu; (iii) následne uviedol, že „Z údajov v informačnom systéme Sociálnej poisťovne vyplýva, že v súvislosti so synom žalobcu jeho manželka poberala materské v období od 7. novembra 2018 do 2. júla 2019. Za toto obdobie nemá vykázaný dosahovaný vymeriavací základ na platenie poistného na nemocenské poistenie, s výnimkou mesiaca november 2018 (6 dní) a mesiaca júl 2019 (29 dní), t. j. času, kedy nárok na materské nemala.“; (iv) zdôraznil, že žalobca podstatným spôsobom neobmedzil výkon práce v období od 4. októbra 2021 a tým nebolo možné podmienku poskytovania starostlivosti dieťaťu ustanovenú v paragrafe 49 ods. 1 zákona č. 461/2003 Z. z. považovať za splnenú. Navrhol preto, aby najvyšší správny súd podľa § 461 SSP kasačnú sťažnosť zamietol. 17. Vyjadrenie žalovaného ku kasačnej sťažnosti bolo žalobcovi doručené dňa 16. januára 2025 na vedomie. III. Právne posúdenie veci kasačným súdom III.A Procesný postup najvyššieho správneho súdu 18. Senát najvyššieho správneho súdu konajúci ako kasačný?súd (§?438?ods. 2 SSP) predovšetkým postupom podľa § 452 ods. 1 v spojení s § 439 SSP preskúmal prípustnosť kasačnej sťažnosti žalobcu a z toho vyplývajúce možné dôvody jej?odmietnutia. Po zistení, že kasačnú sťažnosť podal sťažovateľ (žalobca) včas [§ 443 ods. 2 písm. a) SSP] preskúmal napadnutý rozsudok správneho súdu spolu s konaním, ktoré predchádzalo jeho vydaniu, a jednomyseľne (§ 3 ods. 10 zákona č. 757/2004 Z. z. o súdoch) dospel k záveru, že kasačná sťažnosť nie je dôvodná. 19. Rozhodol bez nariadenia pojednávania (§ 455 SSP) s tým, že deň vyhlásenia rozhodnutia bol zverejnený na?úradnej?tabuli najvyššieho správneho súdu a na internetovej stránke najvyššieho správneho súdu. Rozsudok bol verejne vyhlásený dňa 29. mája 2025 (§ 137 ods. 4 v spojení s § 452 ods. 1 SSP). 20. Po preskúmaní napadnutého rozsudku správneho súdu a kasačnej sťažnosti, ako aj podkladového materiálu, kasačný súd dospel k záverom, ktoré odôvodňuje v nasledovnom texte. III.B Aplikovateľné právne predpisy 21. Podľa § 2 ods. 1 SSP, v správnom súdnictve poskytuje správny súd ochranu právam alebo právom chráneným záujmom fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom. 22. Podľa § 2 ods. 2 SSP, každý, kto tvrdí, že jeho práva alebo právom chránené záujmy boli porušené alebo priamo dotknuté rozhodnutím orgánu verejnej správy, opatrením orgánu verejnej správy,
nečinnosťou orgánu verejnej správy alebo iným zásahom orgánu verejnej správy, sa môže za podmienok ustanovených týmto zákonom domáhať ochrany na správnom súde. 23. Podľa § 6 ods. 1 SSP, správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 24. Podľa § 6 ods. 2 písm. c) SSP, správne súdy rozhodujú v konaniach o správnych žalobách v sociálnych veciach. 25. Podľa § 199 ods. 1 písm. a) SSP, sociálnymi vecami sa na účely tohto zákona rozumie rozhodovanie Sociálnej poisťovne. 26. Podľa § 2 písm. a) zákona č. 461/2003 Z. z., sociálne poistenie podľa tohto zákona je nemocenské poistenie ako poistenie pre prípad straty alebo zníženia príjmu zo zárobkovej činnosti a na zabezpečenie príjmu v dôsledku dočasnej pracovnej neschopnosti, tehotenstva a materstva. 27. Podľa § 13 ods. 1 písm. e) zákona č. 461/2003 Z. z., z nemocenského poistenia sa za podmienok ustanovených týmto zákonom poskytujú nemocenské dávky, a to materské. 28. Podľa § 31 ods. 1 zákona č. 461/2003 Z. z., povinne nemocensky poistená samostatne zárobkovo činná osoba a dobrovoľne nemocensky poistená osoba majú nárok na nemocenskú dávku, ak tento zákon neustanovuje inak, ak a) splnili podmienky ustanovené na vznik nároku na nemocenskú dávku počas trvania nemocenského poistenia a b) zaplatili poistné na nemocenské poistenie najneskôr v posledný deň kalendárneho mesiaca, v ktorom vznikol dôvod na poskytnutie nemocenskej dávky, za obdobie od prvého vzniku nemocenského poistenia povinne nemocensky poistenej samostatne zárobkovo činnej osoby a dobrovoľne nemocensky poistenej osoby do konca kalendárneho mesiaca predchádzajúceho kalendárnemu mesiacu, v ktorom vznikol dôvod na poskytnutie nemocenskej dávky, najviac za obdobie posledných päť rokov predchádzajúcich kalendárnemu mesiacu, v ktorom vznikol dôvod na poskytnutie nemocenskej dávky; podmienka zaplatenia poistného na nemocenské poistenie sa považuje za splnenú, ak suma dlžného poistného na nemocenské poistenie je v úhrne nižšia ako 5 eur. 29. Podľa § 49 ods. 1 písm. a) zákona č. 461/2003 Z. z. v znení platnom ku dňu podania žiadosti o materské, iný poistenec, ktorý sa stará o dieťa a ktorý bol pred podaním žiadosti o materské nemocensky poistený najmenej 270 dní, má nárok na materské v období 28 týždňov od priznania materského. 30. Podľa § 49 ods. 1 písm. b) zákona č. 461/2003 Z. z. v platnom znení, iný poistenec, ktorý sa stará o dieťa a ktorý bol pred podaním žiadosti o materské nemocensky poistený najmenej 270 dní, má nárok na materské v období 28 týždňov od priznania materského. 31. Podľa § 49 ods. 3 písm. d) zákona č. 461/2003 Z. z. v znení platnom ku dňu podania žiadosti o materské, iný poistenec je otec dieťaťa, najskôr po uplynutí šiestich týždňov odo dňa pôrodu, a matka nepoberá materské na to isté dieťa alebo rodičovský príspevok. 32. Podľa § 49 ods. 3 písm. e) zákona č. 461/2003 Z. z. v platnom znení, iný poistenec je otec dieťaťa, najskôr po uplynutí šiestich týždňov odo dňa pôrodu, a matka nepoberá materské na to isté dieťa alebo rodičovský príspevok. 33. Podľa § 51 ods. 1 zákona č. 461/2003 Z. z., ak dieťa prevzala do starostlivosti iná fyzická osoba alebo právnická osoba z dôvodu, že sa poistenec podľa lekárskeho posudku nemôže alebo nesmie starať o dieťa pre svoj nepriaznivý zdravotný stav, nárok na materské tomuto poistencovi zaniká dňom prevzatia dieťaťa do tejto starostlivosti a opätovne vzniká odo dňa prevzatia dieťaťa zo starostlivosti inej fyzickej osoby alebo právnickej osoby. Nárok na materské trvá do uplynutia celkového obdobia trvania nároku na materské, najdlhšie do dovŕšenia troch rokov veku dieťaťa. 34. Podľa § 51 ods. 2 zákona č. 461/2003 Z. z., ak sa poistenec prestal starať o dieťa z iného dôvodu, ako je jeho nepriaznivý zdravotný stav, nárok na materské zaniká dňom skončenia jeho starostlivosti o dieťa a opätovne vzniká odo dňa pokračovania v starostlivosti o toto dieťa. Obdobie, počas ktorého sa poistenec prestal starať o dieťa z iných dôvodov, sa započítava do celkového obdobia trvania nároku na materské. 35. Podľa § 1 ods. 2 zákona č. 571/2009 Z. z., rodičovský príspevok je štátna sociálna dávka, ktorou štát prispieva oprávnenej osobe na zabezpečenie riadnej starostlivosti o dieťa. 36. Podľa § 3 ods. 3 zákona č. 571/2009 Z. z., riadna starostlivosť o dieťa podľa tohto zákona je starostlivosť poskytovaná dieťaťu v záujme všestranného fyzického vývinu a psychického vývinu dieťaťa, najmä primeraná výživa dieťaťa, hygiena dieťaťa, výchova dieťaťa a dodržiavanie preventívnych prehliadok dieťaťa podľa osobitného predpisu.
37. Podľa § 3 ods. 4 zákona č. 571/2009 Z. z., podmienka riadnej starostlivosti o dieťa sa považuje za splnenú, ak oprávnená osoba zabezpečuje riadnu starostlivosť o dieťa osobne alebo inou plnoletou fyzickou osobou alebo právnickou osobou. III.C Vymedzenie predmetu právneho posúdenia 38. Predmetom konania o kasačnej sťažnosti v danej veci bol rozsudok správneho súdu, ktorým súd postupom podľa § 190 SSP zamietol ako nedôvodnú správnu žalobu žalobcu, ktorou sa žalobca domáhal preskúmania rozhodnutia žalovaného č. 33213-2/2022-BA zo dňa 29. júla 2022. Závery odôvodňujúce takýto postup (postup podľa § 190 SSP) sú vyjadrené v bode 2 až 7 vyššie. 39. Vychádzajúc z obsahu kasačnej sťažnosti, ale aj z ostatných skutočností vyplývajúcich z obsahu administratívneho spisu a súdneho spisu, najvyšší správny súd identifikoval nasledovné okruhy (resp. zásadné právne otázky), ktorých posúdenie bolo pre rozhodnutie vo veci kľúčové. Išlo o (i) posúdenie splnenia osobitnej podmienky podľa § 49 ods. 3 písm. e) v spojení s ustanovením § 49 ods. 1 písm. b) zákona č. 461/2003 Z. z., teda podmienky prevzatia a poskytovania starostlivosti dieťaťu zo strany žalobcu; (ii) posúdenie diskriminácie žalobcu ako otca pri posudzovaní plnenia podmienok na vznik nároku na materské a (iii) posúdenie relevantného odôvodnenia napadnutého rozsudku. 40. Čo sa týka skutkového stavu, ktorý najvyšší správny súd vzal za základ svojho rozhodnutia, tento vyplýva z obsahu súdneho, ako aj pripojeného administratívneho spisu žalovaného a bol (i) správnym súdom sumarizovaný v bodoch 2 až 11 napadnutého rozsudku a (ii) v časti B.1 (body 5 až 26) kasačnej sťažnosti označenej ako „Priebeh správneho konania (nesporné skutočnosti)“. Zistený skutkový stav nebol medzi účastníkmi sporným, kasačný súd preto odkazuje na vyššie zmienené časti napadnutého rozsudku resp. kasačnej sťažnosti. III.C(i) Posúdenie splnenia podmienky prevzatia a poskytovania starostlivosti dieťaťu zo strany žalobcu 41. Pojem „starostlivosť“, resp. spojenie „starať sa o dieťa“, ktoré zákonodarca použil v ustanovení § 49 zákona č. 461/2003 Z. z., je nutné vnímať ako súčasť zákonnej úpravy komplexne obsiahnutej v zákone č. 461/2003 Z. z. a v tomto zmysle ho aj systematicky a teleologicky interpretovať. Najvyšší správny súd (aj s odkazom na skoršiu rozhodovaciu prax najvyššieho súdu, napr. odôvodnenie rozhodnutia najvyššieho súdu sp. zn. 6Sžfk/18/2018 z 13. februára 2019) v tejto súvislosti poukazuje na definíciu, resp. pojmové vymedzenie iného poistenca v ustanovení § 49 ods. 2 písm. d) zákona č. 461/2003 Z. z. v znení platnom v rozhodnom čase. Najvyšší správny súd uvádza, že samotné vymedzenie pojmu iný poistenec (zákonodarcom použité v súvislosti so vznikom nároku na materské v ustanoveniach označených vyššie) však neobsahuje, resp. nevymedzuje všetky podmienky vzniku nároku na materské. Jazykovo-gramatický výklad výlučne ustanovení § 49 zákona č. 461/2003 Z. z. v danom prípade celkom nepostačuje, keďže takýto jednoduchý výklad zákona nie je možné bezvýhradne akceptovať. Znamenal by totiž určitú možnosť obchádzania zákona a jeho zneužitia, resp. išlo by o výklad explicitne popierajúci účel a zmysel zákona. 42. Právna metodológia a právna teória vyvinuli pravidlá postupu pre uplatňovanie právneho textu. Tieto pravidlá sa nazývajú metódami, kritériami alebo elementmi výkladu a sú obsiahnuté v tzv. výkladovom kanóne. V súčasnosti zahŕňa výkladový kanón 7 výkladových kritérií: 1. jazykovo-gramatický výklad, 2. historický výklad, 3. systematický výklad, 4. teleologický výklad, 5. výklad na základe konformity (súladu) s európskym právom, 6. výklad na základe konformity s ústavou a 7. výklad v zmysle „Hospodárskej analýzy práva“. V právnej vede neexistuje všeobecne prijatá dohoda, či niektorá z metód výkladu má prioritu. Jednotlivé metódy by sa mali navzájom dopĺňať a viesť k zrozumiteľnému a rozumne odôvodniteľnému vysvetleniu textu právnej normy a jej účelu. Jazykový, systematický, teleologický, historický aj porovnávací výklad má spoločného menovateľa vo formách logickej argumentácie. Prvou sledovanou metódou výkladu a uplatnenia všeobecne záväzného právneho predpisu v materiálnom právnom štáte je metóda doslovného výkladu. Až tam, kde doslovným výkladom nemožno jednoznačne identifikovať subjekt, obsah alebo objekt právnej normy, sa v materiálnom právnom štáte možno odkloniť od doslovného výkladu a nejasnosť právnej úpravy odstraňovať prostredníctvom inej metódy výkladu. K výkladu právnych predpisov a ich inštitútov teda nemožno pristupovať len z hľadiska textu zákona, a to ani v prípade, keď sa text môže javiť ako jednoznačný a určitý, ale predovšetkým podľa zmyslu a účelu zákona. Jazykový výklad môže totiž predstavovať len prvotné priblíženie sa k obsahu právnej normy, ktorej nositeľom je interpretovaný právny predpis; na overenie správnosti či nesprávnosti výkladu, resp. na jeho doplnenie či upresnenie potom slúžia ostatné interpretačné prístupy, postavené na roveň gramatickému výkladu, v tomto prípade systematický a teleologický výklad, ktoré sú spôsobilé v kontexte
racionálnej argumentácie predstavovať významný korektív pri zistení obsahu a zmyslu aplikovanej právnej normy, a to najmä v prípade, keď existuje určité napätie medzi doslovným a teleologickým či systematickým výkladom. Podľa kasačného súdu otrocké nasledovanie doslovného znenia zákona nemá v modernom práve opodstatnenie. Pokiaľ vezmeme do úvahy jednu zo základných charakteristík právnej normy (tenzia medzi ich všeobecnou a širokou variabilitou spoločenských vzťahov, na ktoré dopadá) a nadprodukciou právnych predpisov posledných rokov, ako aj ich vzájomné prekrývanie, mohlo by trvanie na doslovnom znení zákona bez možnosti použitia ďalších výkladových metód (popri metóde jazykovej) viesť v konkrétnych prípadoch k absurdným dôsledkom. Teleologický výklad je takmer nevyhnutnou súčasťou aplikácie práva, je akousi „korunou“ výkladu, zatiaľ čo výklad logicko-jazykový je jeho základom. Tento spôsob výkladu nemožno ignorovať a podceňovať. Kasačný súd poukazuje na to, že každá právna norma má svoj zmysel a účel, ktorý možno vyvodiť predovšetkým z autentických dokumentov, hovoriacich o vôli a zámeroch zákonodarcu (napr. dôvodová správa k zákonu, priebeh rozpravy v parlamente pri prijímaní návrhu zákona). Správne pochopenie zmyslu právnej normy je základom jej správnej aplikácie. Interpretáciou právnej normy sa vo všeobecnosti rozumie objasnenie zmyslu a obsahu platných právnych noriem, vyjadrených v normatívnych právnych aktoch, za účelom ich správneho pochopenia a používania. Výklad právneho predpisu možno chápať aj ako logický postup smerujúci k poznaniu skutočnej vôle zákonodarcu. Teleologický výklad je výklad účelový, ktorý má zabezpečiť nájdenie účelu a zmyslu právnej normy. Teleologický výklad skúma, aký bol úmysel zákonodarcu a aký je účel rozoberanej právnej normy. Jedná sa o významný výklad, ktorý „kráča s duchom doby“, v ktorej je realizovaný. Výklad začína pri slovách zákona, pokračuje systematickými súvislosťami, všíma si genézu zákona a jeho zavŕšením je poznanie účelu zákonného ustanovenia. Teleologický výklad nachádza svoje uplatnenie v prípadoch, kde sa jedná o výklad do istej miery nekonkrétnych a rôzne interpretovaných právnych predpisov. 43. Zákon č. 461/2003 Z. z. vymedzuje sociálne poistenie (§ 1 ods. 1 zákona č. 461/2003 Z. z.), ktorého rozsah je určený v ustanovení § 2 zákona č. 461/2003 Z. z. tak, že sociálnym poistením je: a) nemocenské poistenie, b) dôchodkové poistenie, c) úrazové poistenie, d) garančné poistenie a e) poistenie v nezamestnanosti. Zákon pojmovo vymedzuje nemocenské poistenie ako poistenie pre prípad straty alebo zníženia príjmu zo zárobkovej činnosti a na zabezpečenie príjmu v dôsledku dočasnej pracovnej neschopnosti, tehotenstva a materstva. Týmto ustanovením je v základnom rámci vymedzený účel nemocenského poistenia, ktorým je kompenzácia straty alebo zníženia príjmu pre prípad (v dôsledku) dočasnej pracovnej neschopnosti, tehotenstva a materstva. Formou kompenzácie sú nemocenské dávky, ktoré zákonodarca vymenúva v § 13 ods. 1 zákona č. 461/2003 Z. z. Jednou z týchto dávok je materské [§ 13 ods. 1 písm. e) zákona č. 461/2003 Z. z. v platnom znení]. Účelom nemocenského poistenia teda nie je poskytovať poistencom plnenia (dávky) ako „benefit“ k príjmu poistenca nepostihnutého stratou alebo znížením príjmu. Účelom nemocenskej dávky materského je naopak parciálna sanácia (v rozsahu stanovenom v § 53 zákona č. 461/2003 Z. z.) straty alebo zníženia príjmu v súvislosti s poskytovaním starostlivosti o dieťa za podmienok stanovených zákonom. 44. Materské je teda nemocenskou dávkou, ktoré sa za splnenia zákonom stanovených podmienok poskytuje z nemocenského poistenia, pričom sa jedná o opakujúcu sa peňažnú dávku, poskytovanú za dni a nahrádzajúcu mzdu alebo plat. Táto nemocenská dávka všeobecne plní účel hmotného zabezpečenia v dôsledku materstva, respektíve u iného poistenca v dôsledku prevzatia dieťaťa do starostlivosti, a to v prípade straty alebo zníženia príjmu zo zárobkovej činnosti z tohto dôvodu [§ 2 písm. a) zákona č. 461/2003 Z. z.]. Účelom materského je teda preklenúť časové obdobie, kedy v dôsledku vzniku konkrétnej sociálnej udalosti (starostlivosť o dieťa) poistenci nemôžu pracovať vôbec alebo len obmedzene, čo viedlo k strate alebo zníženiu príjmu zo zárobkovej činnosti. 45. Osobitné podmienky na vznik nároku na materské iného poistenca (predovšetkým otca) sú konkrétne upravené v § 49 zákona č. 461/2003 Z. z. v rozhodnom znení, v zmysle ktorého iný poistenec má nárok na materské, ak sa tento o dieťa stará, vek dieťaťa (materské sa vypláca najdlhšie do dovŕšenia troch rokov veku dieťaťa), pred prevzatím dieťaťa do starostlivosti musel byť nemocensky poistený najmenej 270 dní, uplynutie 6 týždňov odo dňa pôrodu. Zároveň musí byť splnená i ďalšia podmienka, a to, že matka nesmie poberať materské alebo rodičovský príspevok na to isté dieťa. 46. Jednou z osobitných podmienok vzniku nároku na materské iného poistenca je skutočnosť, že sa iný poistenec o dieťa stará. Z jazykového vyjadrenia časti normy (slovné spojenie: „iný poistenec, ktorý sa o dieťa stará“) vyplýva, že musí ísť o starostlivosť osobnú, poskytovanú týmto poistencom. Presný obsah a rozsah osobnej starostlivosti, ktorú má iný poistenec poskytovať dieťaťu ako podmienku vzniku nároku na materské zákon č. 461/2003 Z. z. explicitne nevymedzuje. Možno ho však aspoň rámcovo vyvodiť jednak z limitu dĺžky poskytovania materského (materské sa poskytuje najdlhšie do dovŕšenia troch rokov veku dieťaťa, starostlivosť teda musí zodpovedať starostlivosti o dieťa vo veku do troch rokov), jednak z
právnej úpravy obsiahnutej v § 51 zákona č. 461/2003 Z. z., ktoré rieši prerušenie starostlivosti o dieťa a s ním spojený zánik nároku na materské v prípade, ak sa poistenec podľa lekárskeho posudku nemôže alebo nesmie starať o dieťa pre svoj nepriaznivý zdravotný stav, prípadne z iných dôvodov. Pokiaľ by totiž pre vznik nároku na materské postačovala iba formálna starostlivosť o dieťa na základe dohody rodičov dieťaťa, respektíve starostlivosť zabezpečovaná inou osobou, ustanovenie § 51 zákona č. 461/2003 Z. z. by stratilo svoje opodstatnenie. Pokiaľ by poskytovanie starostlivosti malo spočívať napríklad v tom, že poistenec iba organizačne zabezpečí poskytovanie starostlivosti treťou osobou (resp. viacerými tretími osobami), materské by sa (ako dávka nemocenského poistenia) míňalo svojmu účelu. 47. Kasačný súd v tejto súvislosti uvádza, že výklad pojmu „starostlivosť“, resp. spojenie „starať sa o dieťa“ napríklad formou referencie na definíciu riadnej starostlivosti o dieťa obsiahnutú v ustanovení § 3 ods. 3 a 4 zákona č. 571/2009 Z. z. (v zmysle ktorého sa podmienka riadnej starostlivosti o dieťa považuje za splnenú, ak oprávnená osoba „zabezpečuje“ riadnu starostlivosť o dieťa osobne, alebo inou plnoletou fyzickou, alebo právnickou osobou) je pre aplikáciu ustanovenia § 49 zákona č. 461/2003 Z. z. nevhodné. Zákon č. 461/2003 Z. z. v príslušnom ustanovení § 49 používa už vyššie interpretované spojenie „iný poistenec, ktorý sa o dieťa stará“ a nie pojem „zabezpečiť“ starostlivosť, čo je nutné rozlišovať, keďže pojem „zabezpečiť“ je pojmom obsahovo širším, a teda môže zahŕňať aj starostlivosť o dieťa aj prostredníctvom iných osôb než sú samotní rodičia dieťaťa. Najvyšší správny súd taktiež poukazuje na samotné znenie § 3 ods. 3 zákona č. 571/2009 Z. z., z ktorého jazykového vyjadrenia je zrejmé, že vymedzenie pojmu „riadna starostlivosť“ v tomto ustanovení je legálnou definíciou pojmu pre potreby a účely zákona č. 571/2009 Z. z. Rovnako najvyšší správny súd považuje za potrebné uviesť, že materské ako nemocenská dávka vyplácaná na základe nemocenského poistenia sa spravuje inými pravidlami než rodičovský príspevok majúci charakter štátnej sociálnej dávky. Systém sociálneho zabezpečenia v Slovenskej republike je totiž založený na troch pilieroch, ktorými sú poisťovací systém, systém štátnej sociálnej podpory a systém sociálnej pomoci. Poisťovací systém je príspevkovým systémom viažucim sa na výkon ekonomickej činnosti umožňujúcej fyzickej osobe byť poistencom, a teda aj plniť si povinnosti súvisiace s odvodovými povinnosťami pre prípad vzniku sociálnej udalosti, v dôsledku ktorej dochádza k strate výkonu zárobkovej činnosti. Účastník poistného vzťahu má teda nárok na dávku za predpokladu, že si platí poistné, prípadne za neho platí poistné štát (napríklad poistné na starobné poistenie, nemocenské poistenie). V tomto systéme sa uplatňuje predovšetkým princíp zásluhovosti. Systém štátnej sociálnej podpory (pod ktorý možno zaradiť aj rodičovský príspevok) je systém, v rámci ktorého, ak nastane určitá a štátom uznaná sociálna situácia sa poskytnú štátne dávky. Na rozdiel od poisťovacieho systému sa nevyžaduje plnenie odvodovej povinnosti, nárok na tento typ dávky nie je podmienený účasťou na sociálno-poisťovacích právnych vzťahoch a ani príjmovými pomermi oprávnených osôb; platí zásada rovnakého zabezpečenia pre všetkých. Len pre úplnosť, najvyšší správny súd uvádza, že tretí pilier tvorí systém sociálnej pomoci vychádzajúci predovšetkým z príjmových pomerov, ide o tzv. testované dávky poskytované tým osobám, ktoré to vzhľadom na svoju sociálnu a ekonomickú situáciu reálne potrebujú. Účel tohto systému spočíva v sociálnej pomoci, a to tak, aby príjemcu tejto pomoci a jeho spoločenské prostredie čo možno najviac podnecovali k aktívnemu riešeniu nepriaznivej tak sociálnej, ako aj materiálnej situácie. V tomto type systému sa uplatňuje princíp subsidiarity, čo znamená, že sociálna pomoc sa poskytne iba tomu, kto si nevie pomôcť sám alebo nedostáva potrebnú pomoc z inej strany. Zároveň dotvára systém náhradných zdrojov a je založená na preukázaní nielen jej opodstatnenosti (potrebnosti), ale zároveň aj na preukázaní chýbajúcej schopnosti zabezpečiť sa vlastným pričinením. 48. Vo svetle vyššie uvedeného potom najvyšší správny súd posudzoval argumentáciu žalobcu týkajúcu sa (i) jeho starostlivosti o syna a následne s tým súvisiacu (ii) stratu, resp. zníženie príjmu zo zárobkovej činnosti žalobcu. 49. Čo sa týka výkonu práce žalobcu (a teda aj starostlivosti o syna žalobcu) v období mesiacov október 2021 až december 2021, kasačný súd vychádzal zo skutočností zistených správnym orgánom (žalovaným), ktoré boli prehľadne zhrnuté v tabuľkovom zobrazení na stranách 6 a 7 preskúmavaného rozhodnutia (ďalej taktiež „prehľad“). Z uvedeného prehľadu vyplýva, že žalobca (i) v mesiaci október 2021 odpracoval spolu 96 hodín; (ii) v mesiaci november 2021 odpracoval spolu 99 hodín a 47 minút a (iii) v mesiaci december 2021 odpracoval spolu 71 hodín a 40 minút; teda v uvedenom období odpracoval celkom cca 267,5 hodín z maximálneho časového rozsahu pracovnej úlohy (Pozn. 350 hodín), ku ktorému sa žalobca zaviazal v dohode o vykonaní práce uzavretej so zamestnávateľom dňa 9. septembra 2021 (ďalej len „DVP“ alebo „dohoda“). Z prehľadu taktiež vyplýva, že žalobca vykonával pracovnú úlohu v jednotlivých dňoch nepretržite (Pozn. prerušenie možno identifikovať dňa 2. novembra 2021 a 16. decembra 2021), spravidla začínajúc v ranných hodinách a končiac v popoludňajších hodinách (Pozn. príkladmo 20. október 2021 - od 7:00 hod. do 15:34 hod.). Čas uvedený
v prehľade je evidovaný presne, bez zaokrúhľovania s uvedením počtu odpracovaných hodín a minút. Žalobca a zamestnávateľ si v dohode (čl. 8 DVP) dohodli hodinovú odmenu 14,- Eur/ hod. (Pozn. ktorá svojou výškou zodpovedala priemernému hodinovému zárobku žalobcu uvádzanému vo výkazoch zamestnávateľa za mesiace máj 2021 až september 2021 - viď č. l. 21 až 23); pričom odmena bola splatná po dokončení a odovzdaní čiastkových prác na základe výkazu práce (čl. 9 DVP) s možnosťou zamestnávateľa odmenu primerane znížiť (čl. 10 DVP), ak vykonaná práca nezodpovedala dohodnutým podmienkam (Pozn. z argumentácie účastníkov ani z obsahu spisu nevyplýva, že by k takémuto zníženiu došlo). Čo sa týka charakteru žalobcom vykonávanej práce, kasačný súd vychádzal z čl. 2 a čl. 3 dohody („Názov pozície: Software Developer/Engineer. Dohodnutý druh práce: Odstránenie bugov vo funkcionalite „Packager“ pre projekt CHP použijúc prostredie Azure DevOps a programovací jazyk C#“ a „Naprogramovanie novej funkcionality v jazyku C# v Azure DevOps prostredí pre nasledovné features: Remote Field Installation, SecurityDelivery Process.”). Zo skutočností uvedených v tomto bode vyššie vyplýva, že žalobca v rozhodnom období (v období mesiacov október 2021 až december 2021) vykonával v jednotlivých (v prehľade špecifikovaných) dňoch kontinuálnu prácu, ktorej povaha si vyžadovala primeranú mieru sústredenia. Kasačný súd ďalej uvádza, že vykonávanie práce vo formáte „home-office“ sa z podstaty veci vzťahuje na miesto výkonu práce; účelom takéhoto formátu však nie je zníženie štandardov kvality vykonávanej práce alebo efektivity zamestnanca. Na záver tejto časti kasačný súd uvádza, že syn žalobcu (narodený XX. J. XXXX) dosiahol v rozhodnom období vek troch rokov, ktorému veku zodpovedá aj spôsob a rozsah potrebnej starostlivosti o dieťa v priebehu dňa. Inými slovami, kasačný súd v opísaných skutočnostiach identifikoval nekompatibilitu, resp. nemožnosť paralelného výkonu kontinuálnej pracovnej činnosti žalobcu a jeho starostlivosti o trojročné dieťa (Pozn. ako príklad kasačný súd opäť uvádza 20. október 2021, kedy by syn žalobcu v čase od 7:00 hod. do 15:34 hod. zostal bez opatery). 50. Vychádzajúc zo skutočností uvedených v predchádzajúcom bode najvyšší správny súd konštatuje, že záver žalovaného, že „Z predloženej dochádzky vyplýva, že pracovná zaťaženosť navrhovateľa z hľadiska času objektívne vylučuje súčasné poskytovanie starostlivosti dieťaťu priamo navrhovateľom, ako to požaduje zákon v znení neskorších predpisov, a taktiež aj príslušné súdy vo vyššie uvádzaných rozsudkoch, v dôsledku čoho nie je možné považovať podmienku starostlivosti o dieťa od 4. októbra 2021 za splnenú.“ (str. 8 preskúmavaného rozhodnutia) možno považovať za záver korektný, zodpovedajúci obsahu administratívneho spisu a zároveň reflektujúci ustálenú judikatúru najvyššieho správneho súdu, na ktorú žalovaný vo svojom rozhodnutí odkazuje. 51. Záver uvedený v predošlom bode mal následný vplyv aj na posúdenie straty, resp. zníženia príjmu žalobcu zo zárobkovej činnosti. Z obsahu administratívneho a súdneho spisu vyplýva, že žalobca mal v rozhodnom období (v období mesiacov október 2021 až december 2021) príjem zo zárobkovej činnosti. Tento bol (i) vo vyjadrení priemerného hodinového zárobku príjmom takmer identickým (vychádzajúc z DVP, resp. z údaju „základná tarifná mzda“ uvedeného vo výkazoch zamestnávateľa - 14,- Eur/hod; viď č. l. 21-24), resp. o 50% vyšším (vychádzajúc z údaju „Priemerný hodinový zárobok“ uvedeného vo výkazoch zamestnávateľa - 21,2780 Eur/hod; viď č. l. 21-24) v porovnaní s obdobím tomuto obdobiu bezprostredne predchádzajúcim; (ii) zároveň však bol (v celkovom vyjadrení) príjmom nižším, ktoré zníženie primárne (odhliadnuc od čerpania dovolenky, resp. inej povahy pracovného pomeru) zodpovedalo menšiemu rozsahu hodín vykonanej práce žalobcom. 52. S odkazom na východiská uvedené v bodoch 41 až 47 vyššie najvyšší správny súd zdôrazňuje, že osobitnou podmienkou vzniku nároku na materské iného poistenca podľa § 49 zákona č. 461/2003 Z. z. je skutočnosť, že sa iný poistenec o dieťa stará, pričom musí ísť o starostlivosť osobnú a zároveň starostlivosť svojím obsahom zodpovedajúcu veku dieťaťa. Pokiaľ teda aj v konkrétnej veci bolo preukázané zníženie príjmu zamestnanca (ako také), avšak zároveň bolo vylúčené, že zamestnanec mohol v rozhodnom čase poskytovať relevantnú starostlivosť o dieťa (nakoľko práve nepretržite vykonával sofistikovanú činnosť vyžadujúcu si primeranú mieru sústredenia), je na mieste konštatovať nesplnenie tejto osobitnej podmienky vzniku nároku na materské iného poistenca. 53. Najvyšší správny súd ďalej uvádza, že hoci sa materské poskytuje za dni (§ 52 ods. 1 zákona č. 461/2003 Z. z.), jeho výška je stanovená „plošne/jednou hodnotou“ (75 % denného vymeriavacieho základu; pozri § 53 zákona č. 461/2003 Z. z.), čo v spojení s ustanovením § 49 zákona č. 461/2003 Z. z. (určujúceho „kontinuitu“ poskytovania materského v období 28 týždňov od jeho priznania) vylučuje „proporčnosť“, ktorej sa žalobca v kasačnej sťažnosti domáha. Inými slovami, zákon č. 461/2003 Z. z. nepripúšťa vznik nároku na materské v prípade iba parciálneho splnenia osobitnej podmienky vzniku nároku (poskytovania starostlivosti dieťaťu) v proporčnom rozsahu za časti/dni, prípadne hodiny, kedy sa poistenec o dieťa staral. Ostatne jednou zo základných povinností rodiča je sústavná a dôsledná
starostlivosť o výchovu, zdravie, výživu a všestranný vývin maloletého dieťaťa [pozri. § 28 ods. 1 písm. a) zákona č. 36/2005 Z. z. o rodine a o zmene a doplnení niektorých zákonov]. 54. S odkazom na vyššie uvedené kasačný súd dospel k záveru, že ako správne orgány, tak správny súd posúdili splnenie osobitnej podmienky podľa § 49 ods. 3 písm. e) v spojení s ustanovením § 49 ods. 1 písm. b) zákona č. 461/2003 Z. z., teda podmienky prevzatia a poskytovania starostlivosti dieťaťu zo strany žalobcu správne. III.C(ii) Posúdenie diskriminácie žalobcu ako otca pri posudzovaní plnenia podmienok na vznik nároku na materské 55. Žalobca, ako v správnej žalobe, tak aj v kasačnej sťažnosti, na viacerých miestach dôvodil, že zo strany žalovaného dochádza vo vzťahu k žalobcovi k diskriminácii pri posudzovaní splnenia podmienok na vznik nároku na materské. V tejto súvislosti uviedol, napríklad, že (i) „Stalo sa tak akousi zaužívanou praxou u Žalovanej, že v prípade rôznych žiadateľov o vznik nároku na materské postupuje Žalovaná rôzne z dôvodu kategorizácie pohlavia.“ (bod 90 kasačnej sťažnosti); (ii) „Vyššie uvedené tvrdenia o prítomnosti diskriminačného postupu Žalovanej voči rôznym kategóriám žiadateľov o materské, žalobca preukázal dôkaznými prostriedkami v správnom súdnom konaní, ktoré sú súčasťou súdneho spisu .“ (bod 92 kasačnej sťažnosti); (iii) „Napriek tomu, že Žalobca dostatočným spôsobom v rámci správneho súdneho konania preukázal prebiehajúcu diskrimináciu zo strany Žalovanej voči Žalobcovi, Správny súd samotnej námietke diskriminácie venoval iba jeden jediný odsek, a to bod 33. Napádaného rozsudku, pričom aj tento odsek možnosť zo strany Žalobcu považovať za nezrozumiteľný .“ (bod 93 kasačnej sťažnosti); (iv) „Podľa Žalobcu žijeme v dobe, ktorá je tak medicínsky pokročilá, že je v súčasnosti pre ženu veľmi ľahko určiteľné, kedy mal byť jej predpokladaný dátum nástupu na materskú, prípadne rodičovskú dovolenku a preto je pre Žalobcu nepochopiteľné, prečo Správny súd tvrdí, že si ženy nemôžu určiť dátum nástupu na materskú, keď to nezodpovedá skutočnosti.“ (bod 98 kasačnej sťažnosti); (v) „Žalobca opätovne pripomína, že so Správnym súdom prezentovaného názoru týkajúceho sa diskriminácie nie je Žalobcovi zrejmé ako by malo mať postavenie otca voči postaveniu matky vplyv na to, ako sa posudzujú podmienky starostlivosti o dieťa v prípade vzniku nároku žiadateľa na materské, keďže podmienky na vznik nároku na materské sú jednoznačne ustanovené pre jednotlivých žiadateľov, či už v ust. § 48 ZoSP alebo v ust. § 49 ZoSP .“ (bod 99 kasačnej sťažnosti). Správny súd na námietku žalobcu týkajúcu sa diskriminačného postupu žalovaného artikulovanú v správnej žalobe reagoval stručne, slovami „V danom prípade nemožno hovoriť ani o diskriminácii, pretože v prípade uplatňovania nároku na materské inými poistencami si sami iní poistenci určujú dátum poistnej udalosti, t.j. dátum starostlivosti o dieťa, pričom im je nárok na materské priznaný po splnení zákonom stanovených podmienok. Z uvedeného dôvodu sa dostávajú do výnimočnej situácie v porovnaní s poistenkyňami uplatňujúcimi si nárok na materské, ktorým dátum predpokladaného pôrodu určí lekár.“ (bod 33 napadnutého rozsudku). 56. Vo vzťahu k námietke žalobcu týkajúcej sa diskriminácie a nerovnakého zaobchádzania najvyšší správny súd uvádza, že zákon č. 461/2003 Z. z. rozlišuje podmienky vzniku nároku na materské v prípade matky dieťaťa a v prípade iného poistenca (v prejednávanej veci otca dieťaťa). V prípade matky („Poistenkyňa, ktorá je tehotná alebo ktorá sa stará o narodené dieťa“; pozri § 48 ods. 1 zákona č. 461/2003 Z. z.) „ ... vzniká nárok na materské od začiatku šiesteho týždňa pred očakávaným dňom pôrodu určeným lekárom, najskôr od začiatku ôsmeho týždňa pred týmto dňom, a ak porodila skôr, odo dňa pôrodu. Nárok na materské zaniká uplynutím 34. týždňa od vzniku nároku na materské, ak tento zákon neustanovuje inak.“ (pozri § 48 ods. 2 zákona č. 461/2003 Z. z.). V prípade iného poistenca (otca dieťaťa) sú tieto podmienky upravené v ustanovení § 49 zákona č. 461/2003 Z. z. (pozri vyššie). Samotný zákon teda rozlišuje skupiny poistencov. 57. Ústavný súd Slovenskej republiky sa otázkou rovnosti v právach [čo znamená jednak vylúčenie svojvôle pri odlišovaní subjektov a práv a jednak zákaz diskriminácie ako imanentnej súčasti právneho štátu (článok 1 ods. 1 Ústavy Slovenskej republiky)] zaoberal už v celom rade svojich predchádzajúcich rozhodnutí (pozri napríklad PL. ÚS 3/04, PL. ÚS 1/2012). Stotožnil sa v nich s chápaním rovnosti, ako ju vyjadril Ústavný súd ČSFR vo svojom náleze z 8. októbra 1992, sp. zn. PL. ÚS 22/92 (publikovanom pod č. 11 Zbierky uznesení a nálezov Ústavného súdu ČSFR). Ústavný súd ČSFR v ňom poňal rovnosť ako kategóriu relatívnu, ktorá vyžaduje odstránenie neodôvodnených rozdielov. Zásadu rovnosti v právach je potrebné chápať tak, že právne rozlišovanie v prístupe k určitým právam nesmie byť prejavom ľubovôle; nevyplýva z nej však záver, že by každému muselo byť priznané akékoľvek právo. Princíp rovnosti preto treba interpretovať z dvojakého pohľadu. Prvý je daný požiadavkou vylúčenia ľubovôle v postupe zákonodarcu pri odlišovaní skupín subjektov, a nie práv, druhý potom požiadavkou
ústavnoprávnej akceptovateľnosti hľadísk odlišovania, t. j. neprípustnosti dotknutia niektorého zo základných práv a slobôd odlišovaním subjektov a práv zo strany zákonodarcu. Z pohľadu rovnosti síce nevyplýva požiadavka všeobecnej rovnosti každého s každým, vyplýva z nej však požiadavka, aby právo bezdôvodne nezvýhodňovalo ani neznevýhodňovalo jedných pred druhými. Ústavný poriadok teda pripúšťa aj zákonom založenú nerovnosť, pokiaľ sú na to ústavne akceptovateľné dôvody. Všeobecným pravidlom o rovnosti je ustanovenie článku 12 ods. 2 Ústavy Slovenskej republiky, podľa ktorého cit.: „Základné práva a slobody sa zaručujú na území Slovenskej republiky všetkým bez ohľadu na pohlavie, rasu, farbu pleti, jazyk, vieru a náboženstvo, politické, či iné zmýšľanie, národný alebo sociálny pôvod, príslušnosť k národnosti alebo etnickej skupine, majetok, rod alebo iné postavenie. Nikoho nemožno z týchto dôvodov poškodzovať, zvýhodňovať alebo znevýhodňovať.“ Uvedené ustanovenie vo svojej podstate predstavuje rovnosť všetkých ľudí pred zákonom s tým, že všetky štátne orgány zabezpečujúce výkon štátnej moci musia k jednotlivcom, ich právam a slobodám plynúcim z ústavy pristupovať z hľadiska ich uskutočňovania a ochrany rovnako, bez ohľadu na okolnosti predpokladané ústavou (pohlavie, rasa, farba pleti, jazyk a pod.). V tomto zmysle nemožno nikoho pre tieto okolnosti (dôvody) poškodzovať, zvýhodňovať alebo znevýhodňovať na právach a slobodách, ktoré mu ústava priznáva. Štát síce môže formou zákona v záujme zabezpečovania svojich funkcií poskytnúť určitej skupine ľudí viac výhod (oprávnení) ako inej, avšak nemôže tak urobiť ľubovoľne, musí rešpektovať obsah ústavy, jej zmysel, ako aj princípy demokratickej spoločnosti a zároveň prvok odlišnosti musí uplatniť vo vzťahu k všetkým prípadom / subjektom, ktoré spĺňajú ustanovené podmienky. 58. Zákaz diskriminácie má v sebe už z povahy veci zakomponovaný určitý aspekt porovnávania a v najvšeobecnejšej rovine ho možno vymedziť ako zákaz neospravedlniteľného rozličného zaobchádzania na základe určitého kritéria, ktoré nesmie byť na ujmu. Ak by absentoval diskriminačný dôvod, nemožno hovoriť o porušení zákazu diskriminácie. Najvyšší správny súd dospel k záveru, že v tomto prípade právna úprava inštitútu materského nesmeruje proti určitej vymedzenej skupine, ale jej účinky sa dotýkajú homogénnej skupiny osôb, v prejednávanej veci iných poistencov (otcov dieťaťa), t. j. všetkých tých, ktorí majú záujem o materské pri splnení podmienok stanovených v ustanovení § 49 zákona č. 461/2003 Z. z. Týmto spôsobom sa postupuje voči každému „inému poistencovi“ (otcovi), kto požiada o materské, a teda námietka žalobcu o diskriminácii nie je namieste, keďže komparuje postavenie dvoch rôznych skupín žiadateľov (matky/otcovia). 59. Vychádzajúc z vyššie uvedeného sa najvyšší správny súd stotožnil so záverom správneho súdu o tom, že v prejednávanej veci neidentifikoval prvok diskriminácie žalobcu na báze pohlavia, keďže rozličné postavenie matky a otca dieťaťa pri posudzovaní podmienok vzniku nároku na materské zákon z legitímnych a ústavne udržateľných dôvodov obsahuje v ustanoveniach § 48 a 48 zákona č. 461/2003 Z. z. Čo sa týka argumentácie žalobcu, že „ ... žijeme v dobe, ktorá je tak medicínsky pokročilá, že je v súčasnosti pre ženu veľmi ľahko určiteľné, kedy mal byť jej predpokladaný dátum nástupu na materskú ....“ (bod 98 kasačnej sťažnosti) kasačný súd uvádza, že uvedený moment je bezprostredne determinovaný dňom pôrodu („ ... od začiatku šiesteho týždňa pred očakávaným dňom pôrodu určeným lekárom, najskôr od začiatku ôsmeho týždňa pred týmto dňom, a ak porodila skôr, odo dňa pôrodu...“; pozri § 48 ods. 2 zákona č. 461/2003 Z. z.), a teda flexibilita matky, napriek tomu „že žijeme v dobe, ktorá je tak medicínsky pokročilá“ je v porovnaní s otcom (obdobie po uplynutí šiestich týždňov odo dňa pôrodu dieťaťa až do dovŕšenia tretieho roku veku dieťaťa) značne redukovaná. Optikou vyššie uvedených úvah týkajúcich sa ne/diskriminácie (viď body 57 a 58 vyššie) potom najvyšší správny súd dospel k záveru o neodôvodnenosti námietky žalobcu, keďže táto vychádzala z komparácie dvoch skupín poistencov (žiadateľov o materské), ktorých rozličný status upravuje samotný zákon. Zároveň najvyšší správny súd neidentifikoval (ostatne ani sám žalobca netvrdil) diskrimináciu žalobcu v porovnaní s inými poistencami (otcami) nachádzajúcimi sa v obdobnej situácii, v akej bol žalobca. III.C(iii) Posúdenie relevantného odôvodnenia napadnutého rozsudku 60. V neposlednom rade sa najvyšší správny súd zaoberal námietkou žalobcu spočívajúcou v tvrdenom deficite riadneho odôvodnenia napadnutého rozsudku. Kasačný súd v tejto súvislosti poukazuje na to, že správny súd v odôvodnení rozhodnutia, napriek istej výrazovej skromnosti, jasne a zrozumiteľne dal odpoveď na všetky kľúčové právne a skutkovo relevantné otázky súvisiace s prejednávanou vecou. 61. Zároveň kasačný súd zdôrazňuje, že všeobecný súd nemusí dať odpoveď na všetky otázky nastolené účastníkom konania, ale len na tie, ktoré majú pre vec podstatný význam, prípadne dostatočne objasňujú skutkový a právny základ rozhodnutia bez toho, aby zachádzali do všetkých detailov sporu uvádzaných účastníkmi konania (pozri. napr. I. ÚS 241/07). V obdobnom duchu Európsky súd pre ľudské práva pripomenul, že súdne rozhodnutia musia v dostatočnej miere uvádzať dôvody, na ktorých
sa zakladajú (García Ruiz proti Španielsku z 21. januára 1999). Judikatúra Európskeho súdu pre ľudské práva teda nevyžaduje, aby na každý argument strany bola daná odpoveď v odôvodnení rozhodnutia. Ak však ide o argument, ktorý je pre rozhodnutie rozhodujúci, vyžaduje sa špecifická odpoveď práve na tento argument (Georiadis proti Grécku z 29. mája 1997, Higgins proti Francúzsku z 19. februára 1998). III.D Záver 62. Na základe všetkých uvedených úvah tak kasačný súd dospel k záveru, že kasačná sťažnosť sťažovateľa (žalobcu) je nedôvodná, a preto ju podľa § 461 SSP zamietol. 63. O nároku na náhradu trov kasačného konania rozhodol najvyšší správny súd tak, že žalobcovi, ktorý v tomto konaní nemal úspech, ich náhradu nepriznal a rovnako aj žalovanému nárok na ich náhradu nepriznal v súlade s § 467 ods. 1 SSP a analogicky podľa § 168 SSP. 64. Toto rozhodnutie prijal najvyšší správny súd v senáte pomerom hlasov 3:0 (§ 139 ods. 4 prvá veta SSP). Poučenie: Proti tomuto rozsudku opravný prostriedok nie je prípustný.

Zdroj: KAUZIS.SK – https://www.kauzis.sk/judikatura/r/ECLI:SK:NSSSR:2025:7022200529.1 (dáta aktuálne k 10. 11. 2026). Záväzné je znenie zverejnené súdom.




